Diari Oficial de la Generalitat Valenciana


Sumari del DOGV 6587, del 16-08-2011 (2011/8728)

Bases de la convocatòria per a la provisió de dues places d'oficial de la policia local, escala d'administració especial, grup C, subgrup C1, corresponents a l'Oferta d'Ocupació Pública de 2011,
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6587

Data del DOGV
:   16-08-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/8728


Data del document
:   27-06-2011

Organisme emissor
:   Ajuntament de Paterna

Tipus de document
:   Anunci

Anàlisi jurídica

 Descriptors 

:   * Paterna
    * concurs administratiu

Bases de la convocatòria per a la provisió de dues places d'oficial de la policia local, escala d'administració especial, grup C, subgrup C1, corresponents a l'Oferta d'Ocupació Pública de 2011, [2011/8728]  
De conformitat amb l'Oferta d'Ocupació Pública de 2011 i les bases aprovades per la Junta de Govern Local, en la sessió celebrada en data 18 d'abril de 2011, fent ús de les atribucions que li confereix l'article 41.14 a) del Reglament d'Organització, Funcionament i Règim Jurídic de les Entitats Locals, es convoquen les proves selectives per a cobrir en propietat dos places d'oficial de la policia local, que es transcriuen a continuació:  
  
Bases per a la provisió de dos places d'oficial de la policia local corresponents a l'Oferta d'Ocupació Pública de 2011  
  
Bases per a la provisió de dos places d'oficial de la policia local del cos de policia local, categoria d'oficial, vacants en la plantilla de l'Ajuntament de Paterna, corresponents a l'Oferta d'Ocupació Pública de 2011, de conformitat amb el que disposa la Llei 7/2007, de l'Estatut Bàsic de l'Empleat Públic; la Llei 7/1985, de 2 d'abril, reguladora de les Bases del Règim Local; el Reial Decret Legislatiu 781/1986, de 18 d'abril, pel qual s'aprova el Text refós de les disposicions legals vigents en matèria de règim local; Reial Decret 896/1991, de 7 de juny, pel qual s'estableixen les regles bàsiques i els programes mínims a què deu ajustar-se el procediment de selecció dels funcionaris de l'administració Local; el Reial Decret 364/1995, de 10 de març, pel qual s'aprova el Reglament general d'ingrés del personal al servei de l'administració General de l'Estat i de provisió de llocs de treball i promoció professional dels funcionaris civils de l'administració General de l'Estat; la Llei 6/1999, de 19 d'abril, de la Generalitat Valenciana, de policies locals i de coordinació de les policies locals de la Comunitat Valenciana; el Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de totes les escales i categories de les policies locals i auxiliars de la policia local de la Comunitat Valenciana; l'Orde d'1 de juny de 2001, de la Conselleria de Justícia i Administracions Públiques, de desenvolupament del Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de les policies locals de la Comunitat Valenciana, escala bàsica i auxiliars de Policia; ordes de 23 de novembre de 2005, de la Conselleria de Justícia, Interior i Administracions Públiques, que estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic i el barem general d'aplicació als concursos de mèrits per a la provisió de places en els cossos de policia local de la Comunitat Valenciana, pel torn de mobilitat i la resta de normes d'aplicació.  
  
  
  
1. Objecte de la convocatòria  
L'objecte de la present convocatòria és la provisió en propietat, mitjançant el procediment de concurs-oposició per promoció interna, de dos places d'oficial de la policia local, corresponents a l'oferta de 2011, escala d'administració especial, subescala serveis especials, classe policia local i els seus auxiliars, enquadrades en l'escala bàsica, als quals correspon el grup C de titulació, subgrup C1; subsidiàriament, i per al cas que les places no es cobrisquen mitjançant este sistema, s'utilitzarà com a forma de provisió el torn de mobilitat.  
  
2. Condicions dels aspirants  
Per a ser admés en el concurs-oposició per promoció interna, cal reunir els requisits següents:  
a) Ser funcionari de carrera, integrat en la subescala de serveis especials, classe policia local i els seus auxiliars, categoria d'agent en l'Ajuntament de Paterna.  
b) Haver estat, almenys, dos anys com a funcionari de carrera en la categoria d'agent.  
c) No patir cap malaltia ni defecte físic que impedisca exercir normalment les funcions pròpies de l'escala i la categoria a què aspira, d'acord amb el quadre d'exclusions mèdiques que s'estableix en l'annex d'estes bases.  
d) No estar suspés ni inhabilitat per a l'exercici de funcions públiques.  
e) Estar en possessió dels permisos que habiliten per a la conducció de les classes B, BTP i que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg.  
f) Estar en possessió de la titulació de batxiller superior o equivalent, o tindre complides les condicions per a obtindre-la en la data que finalitze el termini de presentació d'instàncies.   
Per a ser admés en el concurs de mobilitat, s'hauran de reunir els requisits següents:  
a) Ser funcionari de carrera de la categoria d'oficial, integrat en la subescala de serveis especials, classe policia local i els seus auxiliars, de qualsevol dels municipis de la Comunitat Valenciana.  
b) Haver estat, almenys, dos anys com a funcionari de carrera en el lloc de treball des del qual es concursa.  
c) No faltar menys de cinc anys per a passar a la situació de segona activitat.  
d) No patir cap malaltia ni cap defecte físic que impedisca exercir normalment les funcions, d'acord amb el barem d'exclusions mèdiques que s'estableixen en l'annex d'estes bases.  
e) No estar suspés ni inhabilitat en ferm per a l'exercici de funcions públiques. Si es produeix la suspensió o la inhabilitació després de la resolució del concurs de mobilitat, per un procediment iniciat amb anterioritat a la data de convocatòria del concurs, s'entendran anul·lades totes les actuacions respecte del dit aspirant.  
  
f) Estar en possessió dels permisos que habiliten per a la conducció de vehicles automòbils i motocicletes destinats al servei d'urgència o emergències.  
g) Qualsevol altre requisit que s'establisca per a la mobilitat dels funcionaris de la policia local.  
  
3. Presentació d'instàncies i documentació annexa  
3.1. En les sol·licituds per a prendre part en el procés selectiu enunciat, els aspirants han de manifestar que reuneixen totes i cada una de les condicions que s'exigeixen en la base segona, han de dirigir les sol·licituds a l'alcalde president de la corporació, segons el model de sol·licitud que figura en la base quinzena d'esta convocatòria, i han de presentar-les en el Registre General d'Entrada de l'ajuntament o auxiliars de les oficines descentralitzades durant el termini de vint dies hàbils, comptadors a partir de l'endemà de la publicació de la convocatòria en el Boletín Oficial del Estado.  
Les sol·licituds poden presentar-se en la forma que determina l'article 38 de la Llei de Procediment Administratiu Comú. Així mateix, les sol·licituds, amb l'ingrés previ dels drets d'examen amb identificació del NIF, es poden presentar a través de la pàgina web de l'Ajuntament, al directori , descarregant el model oficial de sol·licitud des de la dita pàgina i enviant-lo a l'adreça , amb justificant de recepció o confirmació de lectura; la còpia d'haver ingressat els drets d'examen, que es pot adjuntar a la sol·licitud o bé fer-la arribar al Departament de Personal, per qualsevol altre mitjà que permeta tindre'n constància de la recepció.  
Els aspirants han de satisfer els drets d'examen al presentar la sol·licitud i es fixen en la quantia de 60 euros, d'acord amb el que estableix l'Ordenança Reguladora de la Taxa per Drets d'Examen, aprovada per l'Ajuntament de Paterna.  
No obstant això, d'acord amb l'article 4 de l'ordenança reguladora de les taxes, tindran dret a una bonificació en la quota íntegra de la taxa els subjectes passius que ostenten la condició de membre de família nombrosa en la data en què acabe el termini per a formular la sol·licitud de participació en el procés selectiu. Els percentatges de bonificació seran els següents, d'acord amb les categories de família nombrosa establides:   
- Categoria general: 50% de bonificació en la quota íntegra.  
- Categoria especial: 100% de bonificació en la quota íntegra.  
  
Els beneficiaris han d'acompanyar la instància de sol·licitud de participació en les proves corresponents amb la fotocòpia del títol de família nombrosa, degudament compulsat.   
Els aspirants han de satisfer els ingressos mitjançant l'autoliquidació corresponent que se'ls facilitarà en l'Ajuntament de Paterna, en el Servei d'Informació i Atenció al Ciutadà, la qual han de pagar en qualsevol de les entitats col·laboradores que figuren en el dors de l'autoliquidació; una vegada pagada, cal adjuntar la còpia prevista per a l'administració juntament amb la instància de la sol·licitud d'admissió a les proves selectives.   
Igualment, es pot abonar segons el que estableix la Llei del Regim Jurídic de les Administracions Públiques i del Procediment Administratiu Comú (Llei 30/92, de 26 de novembre).  
3.2. Cal acompanyar les instàncies amb:  
El justificant d'haver ingressat els drets d'examen, tal com figura en el paràgraf tercer de la clàusula 3.1. Els citats drets d'examen es tornaran als que no hagen sigut admesos al procediment selectiu, per falta d'algun dels requisits exigits per a prendre-hi part, així com aquells que renuncien a participar en el procés de selecció abans de la publicació de la llista definitiva d'admesos i exclosos.  
  
  
4. Admissió d'aspirants  
Per a ser admesos a les proves selectives, hi ha prou que els aspirants manifesten en les instàncies que reuneixen totes i cada una de les condicions exigides en estes bases, referides a la data de finalització del termini de presentació d'instàncies, i que hagen pagat els drets d'examen.  
Quan haja expirat el termini de presentació d'instàncies, mitjançant una resolució de l'Alcaldia, s'aprovarà la llista d'aspirants admesos i exclosos, la qual s'adoptarà en atenció a allò que hagen declarat els aspirants. La dita resolució es publicarà en el Diari Oficial de la Comunitat Valenciana i en el tauler d'anuncis, i complementàriament i sense caràcter oficial, en la pàgina web de l'Ajuntament, directori . Es concedirà un termini de 10 dies perquè els aspirants exclosos esmenen defectes. Així mateix, en el dit termini, els interessats i les interessades podran presentar qualsevol reclamació pertinent.  
Són esmenables els errors de fet assenyalats en l'article 70 de la Llei 30/1992, de Règim Jurídic de les Administracions Públiques i del Procediment Administratiu Comú, com ara les dades personals de l'interessat, el lloc assenyalat a l'efecte de notificacions, data, firma o òrgan a què es dirigeix.  
No són esmenables, pel fet d'afectar el contingut essencial de la sol·licitud mateixa del sistema selectiu, el termini de caducitat o la carència d'actuacions essencials:  
- No fer constar que es reuneixen tots i cada un dels requisits de capacitat exigits en les bases.  
- Presentar la sol·licitud de forma extemporània, ja siga abans o després del termini corresponent.  
Si no es produeix reclamació, suggeriment o petició de cap esmena, la resolució provisional esdevindrà definitiva automàticament. En qualsevol altre cas, resoltes les reclamacions i esmenes, l'autoritat convocant elevarà a definitives les llistes d'admesos i exclosos mitjançant una resolució que es publicarà en el Diari Oficial de la Comunitat Valenciana i el tauler d'anuncis de l'ajuntament. La dita publicació servirà de notificació als efectes d'impugnacions i recursos. En la mateixa resolució s'indicarà la data, el lloc i l'hora de començament del primer exercici. La publicació de la dita resolució serà determinant dels terminis als efectes de possibles impugnacions o recursos.  
  
Contra la resolució d'aprovació de la llista definitiva, els interessats poden interposar un recurs contenciós administratiu, en els termes de la vigent Llei Reguladora de la Jurisdicció Contenciosa Administrativa, previ, si és el cas, el recurs potestatiu de reposició previst en l'article 116 de la Llei 30/1992.  
  
5. Tribunal qualificador  
El tribunal qualificador, tant de les proves convocades per promoció interna, com del concurs per mobilitat, estarà compost pels membres següents:  
President: actuarà com a president el vocal de major edat.  
Secretari: el de la corporació o funcionari en qui delegue, que actuarà amb veu i sense vot.  
Vocals:  
- Un vocal designat per la Direcció General de la Generalitat Valenciana competent en matèria de policia local, que actuarà a títol individual, no com a representant d'esta.  
- Un vocal designat per la Direcció General de la Generalitat Valenciana competent en matèria d'Administració Local, que actuarà a títol individual, no com a representant d'esta.  
- Quatre funcionaris/àries pertanyents al cos de la policia local de la Comunitat Valenciana.  
- Un funcionari/ària de carrera designat pel president de la corporació.  
La designació dels membres del tribunal ha d'incloure la dels suplents respectius i ha de tendir, en la mesura que siga possible, a la paritat entre homes i dones; es publicarà juntament amb la llista d'admesos i exclosos en el tauler d'edictes de l'Ajuntament.  
La corporació sol·licitarà als òrgans corresponents la designació dels vocals respectius, que haurà d'efectuar-se en el termini dels 20 dies següents al de la recepció de la sol·licitud.  
Tots els membres del tribunal han de posseir una titulació o una especialització igual o superior a l'exigida per a les places oferides.  
Per a complir millor la seua missió, el tribunal pot estar assistit per assessors especialistes per a la formulació i la qualificació de les proves d'aptitud psicotècniques, mèdiques, físiques, sobre temes locals i sobre l'idioma valencià, els quals es limitaran a l'exercici de les seues especialitats respectives i col·laboraran amb els tribunals amb base exclusivament a estes.   
El tribunal no pot constituir-se ni actuar sense l'assistència, com a mínim, de la meitat dels integrants, titulars o suplents, de manera indistinta, i està facultat per a resoldre les qüestions que puguen suscitar-se en la realització dels processos selectius, per a la qual cosa pot adoptar els acords necessaris per al degut orde d'este en tot el que no preveuen estes bases i per a la interpretació adequada de les bases de cada convocatòria.  
En cada sessió del tribunal poden participar els membres titulars i, si estan absents, els suplents, sempre que s'haja fet constar en l'acta de constitució del tribunal la seua participació de forma indistinta; ara bé, no poden substituir-se entre si en la mateixa sessió.  
La constitució del tribunal exigeix la presència del president i el secretari o, si és el cas, dels que els substituïsquen i la meitat més u dels membres.  
Si una vegada constituït el tribunal i iniciada la sessió, s'absenta el president, este pot designar, d'entre els vocals concurrents, aquell que el substituirà mentre estiga absent. De la mateixa manera, quan en alguna de les sessions s'absente el secretari, este podrà designar la seua actuació entre un dels vocals i, en este cas, actuarà amb veu i vot.  
Els acords que haja d'adoptar el tribunal (criteris d'interpretació, data de l'exercici següent, etc.) s'adoptaran per majoria simple dels assistents.  
Els membres del tribunal han d'abstindre's de participar-hi quan concórreguen les circumstàncies previstes en l'article 28 de la Llei de Procediment Administratiu Comú; poden ser recusats pels aspirants quan concórrega alguna de les dites circumstàncies, d'acord amb el que disposa l'article 29 de la mateixa Llei.   
  
6. Començament i desenvolupament del concurs-oposició  
L'orde d'actuació dels aspirants que hagen de fer els exercicis corresponents que no puguen realitzar-se conjuntament, es determinarà mitjançant un sorteig previ.  
Es convocarà els aspirants en crida única, llevat de casos de força major, degudament justificats i apreciats lliurement pel tribunal. La no-presentació d'un aspirant en el moment que se'l cride a qualsevol de les proves obligatòries, determinarà automàticament el decaïment del seu dret a participar en el procés selectiu, per la qual cosa en quedarà exclòs.  
El tribunal pot requerir els aspirants, en qualsevol moment, perquè acrediten la seua identitat, per la qual cosa hauran d'anar proveïts del DNI.  
Una vegada que hagen començat les proves, no serà necessària la publicació dels successius anuncis de celebració de la resta d'exercicis en el Butlletí Oficial de la Província de València i el Diari Oficial de la Comunitat Valenciana; serà suficient la publicació en el tauler d'edictes de l'Ajuntament i, sense caràcter oficial, en la pàgina web de l'ajuntament, directori amb 12 hores d'antelació al començament d'estes, si es tracta del mateix exercici, o de 48, si es tracta d'un nou exercici.  
  
7. Procediment de selecció. Promoció interna   
Concurs-oposició per promoció interna  
I. Fase d'oposició  
Esta fase és obligatòria per a tots els opositors que accedisquen per promoció interna mitjançant concurs-oposició, però no per als que accedisquen per mobilitat. En tot cas, s'aplicarà el que estableix l'article 2 de l'Orde d'1 de juny de 2001, de la Conselleria de Justícia i Administracions Públiques, de desenvolupament del Decret 88/2001, de 24 d'abril del Govern Valencià, que estableix per a la promoció interna l'exempció total o parcial de les proves o exercicis realitzats amb anterioritat en la categoria immediata inferior, encaminats a acreditar coneixements ja exigits per a l'ingrés en esta. No és procedent l'exempció quan hi haja hagut una variació substancial dels continguts d'esta.  
  
Fase de proves prèvies  
1. Prova psicotècnica. De caràcter obligatori i eliminatori.  
Consisteix a superar els exercicis o les proves psicotècniques, aptitudinals i de personalitat que s'estableixen en l'Orde de 23 de novembre de 2005.   
2. Reconeixement mèdic. De caràcter obligatori i eliminatori.  
Consistirà a superar un reconeixement mèdic, d'acord amb el quadre d'exclusions mèdiques que es determinen en l'Orde de 23 de novembre de 2005.  
Fase d'oposició  
3. Primer exercici  
Proves d'aptitud física. De caràcter obligatori i eliminatori.  
Consisteixen a superar les proves d'aptitud física que posen de manifest la capacitat per a exercir el lloc de treball; el contingut i les marques mínimes d'estes proves han de ser, almenys, les següents segons el quadre d'edats que s'indica:  
  
Barem d'edats masculí:  
Quadre d'edats 1 2 3  
Fins a 30 anys 4'20'' 3,75 m 60''  
De 31 a 35 anys 4'50'' 3,50 m 1'10''  
De 36 a 40 anys 5'30'' 3,25 m 1'25''  
De 41 a 45 anys 10 3,00 m 1'30''  
De 46 a 50 anys 11 2,75 m 1'40''  
Més de 50 anys 12 2,40 m 1'55''  
  
Barem d'edats femení:  
Quadre d'edats 1 2 3  
Fins a 30 anys 4'50'' 3,10 m 1'10''  
De 31 a 35 anys 5'20'' 2,90 m 1'20''  
De 36 a 40 anys 6'00'' 2,70 m 1'35''  
De 41 a 45 anys 11 2,50 m 1'45''  
De 46 a 50 anys 12 2,30 m 1'55''  
Més de 50 anys 10 2,10 m 2'10''  
  
1. Proves  
1.1. Carrera de resistència 1.000 metres.  
1.2. Salt de longitud amb carrera.  
1.3. Natació 50 metres.  
La qualificació d'este exercici serà d'apte o no apte; cal superar com a mínim dos de les proves per a ser declarat apte.  
Quedaran exempts de la realització de les proves físiques aquells aspirants que hagen realitzat i superat amb anterioritat la totalitat de les proves descrites en cada apartat. La superació d'esta prova tindrà una validesa de quatre anys des de la seua realització, fins al dia d'acabament del termini de presentació d'instàncies.  
Amb caràcter previ a l'inici de les proves, de manera preceptiva, tots els aspirants han de presentar un certificat mèdic oficial en què es faça constar expressament la seua capacitat per a concórrer a les proves físiques exigides en estes bases, com també que no estan impedits o incapacitats per a l'accés a la funció pública. La falta de presentació d'este certificat exclourà els aspirants de participar en el procés de selecció que es convoca. No serà vàlid el certificat la data d'expedició del qual es realitze amb anterioritat als tres mesos des de la seua presentació.  
  
Segon exercici  
4. Qüestionari de cultura policial. De caràcter obligatori i eliminatori.  
Consisteix a contestar correctament per escrit un qüestionari de 50 preguntes com a mínim i 75 com a màxim, amb quatre respostes alternatives, només una de les quals és certa, sobre els temes relacionats en els grups I a IV, ambdós inclusivament, del temari que s'inclou en l'annex d'esta orde, en un temps màxim d'una hora i trenta minuts.  
  
La qualificació d'este exercici és de 0 a 10 punts i cal obtindre un mínim de 5 punts per a superar-lo. En tot cas, s'establiran procediments de penalització per les respostes errònies.  
  
Tercer exercici  
5. Pràctica. De caràcter obligatori i eliminatori.   
Consisteix en la realització d'un exercici escrit, amb una durada màxima d'una hora, que fixarà el tribunal abans de realitzar-lo, que tractarà sobre el desenvolupament d'un supòsit policial sobre les activitats, les funcions i els serveis propis de la plaça a què s'opta, com també, si és el cas, sobre la redacció de documents policials. Es valorarà la claredat i l'exposició de totes les actuacions i mesures que hagen d'adoptar-se en relació amb el supòsit plantejat.  
Es podran acompanyar o fixar sobre plànol que aporte el tribunal les actuacions policials.  
La qualificació d'este exercici és de 0 a 10 punts i s'ha obtindre un mínim de 5 punts per a superar-lo.  
Quart exercici  
6. Desenvolupament del temari. De caràcter obligatori i eliminatori.  
Consisteix a desenvolupar per escrit durant un temps màxim d'una hora i trenta minuts, i mínim d'una hora, dos temes triats per l'aspirant de quatre extrets per sorteig, dels grups primer a quart, ambdós inclusivament, que componen el temari. Els dits temes es llegiran en sessió pública davant del tribunal, que podrà formular les preguntes o els aclariments que hi estime convenients. Es valorarà la claredat d'idees i el coneixement sobre els temes exposats.  
La qualificació d'este exercici és de 0 a 10 punts, i per a superar-lo cal d'obtindre un mínim de 5 punts.  
Quint exercici  
7. Coneixement del valencià. De caràcter obligatori i no eliminatori.  
Els municipis de predomini lingüístic valencià, segons la Llei d'Ús i Ensenyament del Valencià 4/1983, de 23 de novembre, de la Generalitat Valenciana, han d'incloure un exercici consistent en una prova gramatical i lingüística, tipus qüestionari de nivell mitjà, en un temps a determinar pel tribunal.  
Este exercici es qualificarà de 0 a 4 punts i no serà eliminatori.  
Sext exercici  
8. Temes locals. De caràcter obligatori i no eliminatori.  
Consisteix a contestar correctament per escrit un qüestionari mínim de 25 preguntes, amb quatre respostes alternatives, una de les quals és certa, en un temps màxim d'una hora i mínim de 45 minuts sobre els temes locals relacionats en l'annex del temari que s'arreplega en estes bases. Per a la correcció d'esta prova es tindran en compte, en tot cas, les respostes errònies.  
La qualificació d'este exercici és de 0 a 5 punts.  
II. Fase de concurs  
Finalitzada la fase d'oposició, es valoraran els mèrits aportats pels aspirants que l'hagen superada, d'acord amb el barem de mèrits inclosos en l'orde de la conselleria competent en matèria de policia.  
  
Només podran participar en la fase de concurs els aspirants que hagen superat l'exercici de la fase d'oposició.   
Juntament amb el resultat de l'últim exercici de la fase d'oposició, el tribunal exposarà al públic la relació d'aspirants que, per haver superat tots els exercicis eliminatoris, han de passar a la fase de concurs, i els emplaçarà perquè, en el termini de deu dies hàbils, presenten la documentació acreditativa dels mèrits i l'experiència previstos en la convocatòria.   
Els mèrits al·legats per les persones que hi participen s'hauran d'haver obtingut o computat fins a la data de finalització del termini de presentació d'instàncies.   
  
8 . Relació d'aprovats  
Acabada la qualificació dels aspirants, el tribunal publicarà la relació d'aprovats per orde de puntuació, els quals no podran sobrepassar el nombre de places convocades, sense perjuí del que estableix el Reglament General d'Ingrés del Personal al Servei de l'Administració de l'Estat.   
  
9. Curs selectiu  
El tribunal formularà una proposta al president de la corporació de l'aspirant que accedeix per promoció interna o per mobilitat que, havent superat les proves selectives i amb la presentació prèvia de la documentació exigida en estes bases, haja de realitzar el curs de capacitació de contingut teoricopràctic i de caràcter selectiu en l'Institut Valencià de Seguretat Pública (IVASP), amb una duració de 350 hores.  
Els aspirants proposats s'incorporaran a l'IVASP per a realitzar el curs que es convoque. La qualificació del curs correspondrà a l'IVASP.  
Superat el curs teoricopràctic, l'Institut Valencià de Seguretat Pública formularà proposta de nomenament, si és el cas, a l'Alcaldia, amb indicació de la puntuació o les qualificacions obtingudes, als efectes del seu nomenament.  
En el supòsit que l'aspirant no supere el curs selectiu, l'IVASP comunicarà esta circumstància a l'Alcaldia i l'aspirant podrà incorporar-se al curs immediatament posterior. Si no superara este curs, quedarà decaigut en el seu dret a participar en el procés selectiu instat, que s'entendrà acabat als efectes de poder convocar de nou la plaça no coberta.  
  
Per a la realització del curs teoricopràctic, l'aspirant serà anomenat funcionari en pràctiques i percebrà amb càrrec a l'Ajuntament les retribucions que corresponguen d'acord amb les normes d'aplicació.  
  
10. Presentació de documents  
L'aspirant proposat pel tribunal haurà de presentar davant de l'ajuntament, en el termini màxim de 20 dies hàbils des que es faça pública la relació d'aprovats, els documents acreditatius de les condicions de capacitat i requisits exigits en estes bases, i que no hagueren sigut aportats amb anterioritat. L'aspirant que tinga la condició de funcionari de carrera quedarà exempt de justificar documentalment les condicions generals que ja consten acreditades per a obtindre el seu nomenament anterior. En tot cas, haurà de presentar l'original o una còpia compulsada del seu nomenament com a funcionari de carrera i el títol acadèmic exigit. Si dins del termini indicat, i llevat de cas de força major, no presentara la documentació anterior, no podrà ser nomenat funcionari, i s'invalidarà l'actuació respecte d'este i la nul·litat subsegüent dels actes del tribunal respecte a este, sense perjuí de la responsabilitat en què pogueren haver incorregut, si és el cas. En el cas que l'aspirant siga exclòs per no presentar la documentació requerida, o per falsedat d'esta, el tribunal podrà proposar la inclusió en la llista d'aprovats del mateix nombre que d'exclosos per les causes anteriors, sempre que hagen superat les proves selectives.  
  
  
11. Nomenament  
Superades les proves de selecció i el curs teoricopràctic, amb la presentació prèvia de la documentació exigida, l'aspirant serà nomenat funcionari de carrera i haurà de prendre possessió en el càrrec en el termini màxim de 30 dies a comptar de l'endemà del dia en què els siga notificat el nomenament.  
Les persones nomenades per torn de mobilitat cessaran, a tots els efectes, en els llocs de treball que ocupaven i prendran possessió de la plaça obtinguda, dins dels quinze dies següents al moment del cessament en l'ajuntament de procedència, que haurà d'efectuar-se dins dels cinc dies hàbils següents a la data de la publicació de la resolució del concurs.  
  
12. Incidències  
El tribunal queda autoritzat per a resoldre els dubtes que es presenten, interpretar les bases d'esta convocatòria i prendre els acords necessaris per al bon orde del procés selectiu. En allò que no prevegen les presents bases, serà aplicable el Reial Decret Legislatiu 781/1986, de 18 d'abril; la Llei 7/1985, de 2 d'abril; la Llei 6/1999, de 19 d'abril, de Policies Locals i de Coordinació de Policies Locals de la Comunitat Valencià; el Decret 88/2001, de 24 d'abril, del Govern Valencià i la resta de normes de desplegament.  
  
13. Recursos  
Contra les presents bases i tots els actes administratius definitius que se'n deriven podran interposar els interessats els recursos que corresponguen, en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.  
  
14. Publicació  
Estes bases es publicaran íntegrament en el Diari Oficial de la Comunitat Valenciana, en el tauler d'edictes de l'ajuntament i, complementàriament i sense caràcter oficial, en la pàgina web de l'ajuntament, directori , i també se'n publicarà un extracte en el Butlletí Oficial de la Província de València i un anunci de la convocatòria en el Boletín Oficial del Estado.  
  
15. Model de sol·licitud  
El model oficial de sol·licitud serà el que està establit amb caràcter general en este ajuntament, segons els impresos que es troben en poder de l'Àrea de Personal i Recursos Humans, i la pàgina web de l'Ajuntament.  
  
  
ANNEX  
  
Temari  
  
Categoria oficial  
  
Grup I. Dret constitucional i administratiu  
Tema 1. La Constitució espanyola de 1978. Estructura, contingut i principis bàsics. Reforma de la Constitució.  
Tema 2. Organització política de l'estat espanyol. Classe i forma d'estat. Organització territorial de l'estat. La Corona: funcions constitucionals del rei. Successió i regència. La ratificació.  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El Poder Judicial. Estructura, organització i funcionament dels tribunals en el sistema espanyol.  
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.  
Tema 6. L'Estatut d'Autonomia de la Comunitat Valenciana. La Generalitat valenciana. Les Corts. El Govern o Consell. Les competències. L'administració de justícia.   
Tema 7. L'Administració pública. La hisenda pública i l'administració tributària. El ciutadà i l'administració.  
Tema 8. El dret administratiu. Fonts. Normes no parlamentàries amb rang de llei. El reglament.  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.  
Tema 10. La Unió Europea: institucions. L'ordenament jurídic de la Comunitat Europea. La recepció, l'aplicació i el control del dret comunitari a Espanya.  
  
Grup II. Règim local i policia  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.  
Tema 12. Òrgans col·legiats de govern. L'Ajuntament en Ple. La Comissió de Govern. Òrgans consultius i participatius: les comissions informatives. Les juntes de districte.  
Tema 13. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures de les policies locals. Adquisició i pèrdua de la condició de funcionari.  
  
Tema 14. Responsabilitat dels funcionaris. Reglament de Règim Disciplinari. Incoació i tramitació d'expedients.  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.  
Tema 18. El binomi policia local - ciutadà. Principis bàsics i normes d'actuació. Suports ètics. Règim disciplinari.  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari. Drets i deures.  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies locals. Sistema retributiu de les policies locals de la Comunitat Valenciana. Premis i distincions.  
  
  
Grup III. Dret penal, policia administrativa i psicosociologia  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.  
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.  
Tema 23. Delictes contra la llibertat sexual: agressions i abusos sexuals; l'acaçament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.  
Tema 24. Delictes contra el patrimoni i l'orde socioeconòmic: furt, robatoris, extorsió, robatori i furt de vehicles.  
Tema 25. Delictes contra l'administració pública: prevaricació i altres comportaments injustos; abandó de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic de influències, malversació, fraus i exaccions il·legals, negociacions i activitats prohibides als funcionaris públics.  
  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.  
Tema 28. Policia administrativa. Protecció Civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.  
  
Tema 29. Els grups socials. Formació dels grups socials. Les masses i la seua tipologia. El procés de socialització.  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.  
Tema 31. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió...). Regles bàsiques per a l'exercici del comandament. Activitats més característiques del comandament.  
Tema 32. Característiques del comandament. Funcions del comandament (planificar, executar, organitzar, coordinar...). Estils de manar. Aspectes que distingeixen el bon cap. Metodologia del comandament. Tècniques de direcció. El factor temps. Selecció de tasques. Utilització de mitjans. Horaris i programes. Relació comandament-subordinat. Les reunions.  
Tema 33. Presa de decisions. El procés de decisió. Esquema de direcció. Poder i autoritat. Tècniques per a controlar situacions difícils. Responsabilitat del comandament com a representant del comandament director. Com a instructor. Com a tècnic. Com a administrador. Deures per raó de càrrec amb els subordinats. Deures amb la seua organització.  
  
Grup IV. Policia de trànsit i circulació  
Tema 34. El trànsit i la seguretat viària: concepte i objectius. L'home com a element de seguretat viària. Els conductors. Els vianants. El vehicle. Les vies.  
Tema 35. La normativa sobre trànsit, circulació de vehicles de motor i seguretat viària: la Llei de Bases i el seu text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els seus preceptes encara vigents.  
Tema 36. El Reglament General de Circulació. Estructura. Normes principals de circulació.   
Tema 37. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.  
Tema 38. Reglament General de Vehicles. Normes generals. Categories. Les condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.  
Tema 39. Reglament del procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.  
Tema 40. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.  
Tema 41. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.  
Tema 42. Els accidents de trànsit: concepte i consideracions prèvies. Les causes, classes i fases. Actuacions de la policia local en accidents de trànsit: d'urgència i tecnicoadministratives.  
Tema 43. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals.  
  
Grup V. Temes locals  
Tema 44. Característiques del municipi de Paterna. Història del municipi de Paterna.   
Tema 45. Festes i tradicions de Paterna. Turisme. Gastronomia. La ceràmica de Paterna.  
Tema 46. Guia de carrers. Geografia. Demografia. Nuclis de població. Zones industrials.  
Tema 47. L'Ajuntament de Paterna. Serveis municipals. Edificis públics. Principals vies de comunicació. Transports i comunicacions.  
  
Cosa que es fa pública perquè en tingueu coneixement.  
  
Paterna, 27 de juny de 2011.- L'alcalde: Lorenzo Agustí Pons.